Perussuomalaiset kansanedustajat arvioivat digijulkaisu Long Playlle puheenjohtaja Timo Soinin saavan jo ensi kesänä haastajan europarlamentaarikko Jussi Halla-ahon kannattajien siivestä.

Puheenjohtaja Timo Soinille povataan haastajaa ensi kesän puoluekokoukseen. JOEL MAISALMI/AL

Long Play kuvaa artikkelissaan " Iivisniemen pesänjakajat " yhä kasvavaa eripuraa puolueen ulkomaalaiskammoisen siiven ja SMP:läisten välillä. LP:n mukaan eri siipien järkiavioliitto on tullut tiensä päähän.

Julkaisun mukaan puoluetta vuodesta 1997 johtaneen Soinin ehdoton valta-asema on koetuksella. Kun hän väistyy, saattavat nationalistiset jäsenet saattavat ottaa puolueen lopullisesti omiin käsiinsä.

Maahanmuuttovastaisimpaan siipeen kuuluva kansanedustaja Ville Tavio uskoo, että Soini saa haastajan jo ensi kesänä. Samaa povaa myös SMP:n arvoihin uskova Tiina Elovaara.

- Pidän melko varmana, että nuivilta tulee oma ehdokas Soinia vastaan puheenjohtajakisaan ensi kesänä. Miksi ei tulisi? Elovaara kommentoi LP:lle.

LP:n mukaan Elovaaraa hirvittää ulkomaalaisvastaisten puoluetoveriensa äänekkyys. Hän uskoo, että perussuomalaisten tulevaisuuden ratkaisee Soinin jälkeinen puheenjohtaja.

- Jos seuraaja on liian nuiva (eli maahanmuuttovastainen), minun kaltaiseni jäävät puolueesta pois. Ja osa on jo lähtenytkin nuivien mellastamisen takia. Nuivathan eivät lähde yhtään mihinkään. Heillähän ei ole eduskunnassa mitään toista puoluetta, johon lähteä, Elovaara kommentoi LP:lle.